
NÁVRHY
Výbor pre občianske slobody, spravodlivosť a vnútorné veci vyzýva Výbor pre kontrolu rozpočtu, aby ako gestorský výbor zaradil do návrhu uznesenia, ktorý prijme, tieto návrhy:
[bookmark: restart]1.	berie na vedomie vyhlásenie Dvora audítorov, že operácie súvisiace s ročnou účtovnou závierkou Agentúry Európskej únie pre azyl (EUAA) za rozpočtový rok 2022 sú zo všetkých významných hľadísk zákonné a správne;
2.	víta skutočnosť, že sa riešili dve otázky, vysoký počet dočasných riadiacich pracovníkov a nedostatočná aktualizácia politiky riadenia a predchádzania konfliktom záujmov, ktoré Dvor audítorov zistil v predchádzajúcich rokoch; konštatuje, že pripomienky k postupom verejného obstarávania oznámené v predchádzajúcich rokoch, konkrétne prenajaté priestory na ostrove Lesbos a v Ríme, budú uzavreté v roku 2023; 
3.	víta úsilie agentúry EUAA o vykonávanie nového mandátu platného od januára 2022 napriek nedostatočnému počtu dodatočných zamestnancov; vyzýva Komisiu a členské štáty, aby umožnili prijať dodatočný personál a preradiť určité pracovné miesta a tým zabezpečiť jeho riadne vykonávanie, najmä pokiaľ ide o pracovníka pre základné práva, rezervnú skupinu v oblasti azylu a monitorovacie a operačné činnosti, aby sa zabezpečilo, že práva žiadateľov o azyl budú vždy ochránené a v súlade s uplatniteľnými pravidlami;
4.	pripomína úlohu EUAA pri poskytovaní podpory pri spracúvaní žiadostí o medzinárodnú ochranu, ako aj pri odbornej príprave pracovníkov zodpovedných za vybavovanie žiadostí o azyl; vyhlasuje, že je potrebné, aby EUAA naďalej poskytovala podporu členským štátom a tretím krajinám pri vybavovaní žiadostí o azyl a riešení migrácie; žiada, aby sa v rozpočte počítalo najmä s prijatím ďalších zamestnancov v prípade, že ich členské štáty potrebujú na zabezpečenie spravodlivého a primeraného preskúmania žiadostí o azyl a medzinárodnú ochranu, a to najmä tlmočníkov a psychológov pre žiadateľov, ktorí patria do zraniteľných skupín;
5.	víta skutočnosť, že takmer 4 milióny osôb využili dočasnú ochranu po tom, ako Rada poverila agentúru EUAA spolu s Európskou agentúrou pre pohraničnú a pobrežnú stráž (Frontex) a Agentúrou Európskej únie pre spoluprácu v oblasti presadzovania práva (Europol), aby poskytli operačnú podporu členským štátom žiadajúcim o pomoc pri zvládaní príchodu utečencov po ruskej invázii na Ukrajinu; 
6.	pripomína odporúčanie orgánu udeľujúceho absolutórium v jeho správe za rok 2020; berie na vedomie, že agentúra EUAA naďalej podporuje členské štáty pri zabezpečovaní ochranného systému prijímania maloletých osôb bez sprievodu poskytovaním odbornej prípravy, operačnej podpory, usmernení, nástrojov a informačných materiálov, ako sú letáky a videá zamerané na maloleté osoby pri prijímaní; pripomína, že v roku 2022 podali maloleté osoby bez sprievodu 42 000 žiadostí o azyl v EÚ a na Islande, v Lichtenštajnsku, Nórsku a Švajčiarsku (krajiny EÚ+); ďalej oceňuje zorganizovanie tematického stretnutia v Slovinsku, na ktorom sa zúčastnilo 13 krajín a na ktorom rôzne zainteresované strany mohli diskutovať o najlepších postupoch pre prijímacie zariadenia pre maloleté osoby bez sprievodu;
7.	s uspokojením konštatuje, že agentúra EUAA vykonala operačné plány v 14 členských štátoch, čím rozšírila svoje operácie v ďalších šiestich krajinách EÚ, a že agentúra EUAA po prvýkrát od svojho založenia nasadila personál do krajiny mimo EÚ – Moldavska; ďalej oceňuje silnú angažovanosť agentúry EUAA v oblasti vonkajšieho rozmeru spoločného európskeho azylového systému (CEAS), ktorý pomáha krajinám EÚ+ presídliť 2 585 osôb prostredníctvom podpory 13 výberových misií a troch misií pred odchodom; 
8.	poznamenáva, že agentúra EUAA pomáha partnerským krajinám zo západného Balkánu tým, že im pomáha s budovaním inštitucionálnych kapacít a poskytuje odbornú prípravu a odborné poradenstvo na pracoviskách týkajúce sa základných konaní o azyle;
9.	berie na vedomie pripomienku Dvora audítorov, že dohody medzi EÚ a krajinami pridruženými k schengenskému priestoru (SAC), ktoré slúžia ako právny základ na výpočet ich príspevkov do rozpočtu agentúry EUAA, sú nejasné a umožňujú rozdielne výklady, čo má za následok nižší príspevok SAC; berie na vedomie odpoveď agentúry EUAA, že jej prístup je v súlade s právnymi ustanoveniami; vyzýva Komisiu, aby preskúmala tieto dohody; 
10.	pripomína, že úrad OLAF v súčasnosti vedie vyšetrovania týkajúce sa obvinení z pochybenia a nezrovnalostí súvisiacich so zamestnancami vo vrcholovom manažmente agentúry EUAA; žiada, aby sa obvinenia z pochybenia dôkladne overili a vyšetrili; víta záväzok agentúry EUAA plne spolupracovať s úradom OLAF; vyzýva EUAA, aby zabezpečila plnú a lojálnu spoluprácu s úradom OLAF vo všetkých fázach vyšetrovania a aby pravidelne podávala správy Európskemu parlamentu o dosiahnutom pokroku v stave a výsledkoch vyšetrovania;

[bookmark: FootprintPageAD]PRÍLOHA: SUBJEKTY ALEBO OSOBY, KTORÉ SPRAVODAJCOVI VÝBORU POŽIADANÉHO O STANOVISKO POSKYTLI INFORMÁCIE
<FootprintIntro>Počas prípravy stanoviska spravodajcovi poskytli informácie tieto subjekty alebo osoby:</FootprintIntro>
	Subjekt a/alebo osoba

	Agentúra Európskej únie pre azyl (EUAA)



Vypracovanie uvedeného zoznamu je vo výlučnej zodpovednosti spravodajcu.

